Ամենայն Հայոց Տ.Տ. Գարեգին Բ. երէկ Մայր Աթոռ Սուրբ Էջմիածնի մէջ հիւրընկալեց Պապական նուիրակ ու Աէմոնայի տիտղոսակիր արքեպիսկոպոս Խոսէ Աւելինօ Պեթթանկուրին։ Ողջունելով պապական նուիրակը Վեհափառ Հայրապետը շնորհաւորեց անոր նշանակումը եւ մաղթեց արդիւնաւոր գործունէութիւն։ Նորին Սրբութիւնը ուրախութեամբ արձանագրեց, որ իր գահակալութեան շրջանին Հայոց Եկեղեցւոյ եւ Հռոմի Կաթոլիկ եկեղեցւոյ միջեւ յարաբերութիւնները առաւել ջերմացած ու զօրացած են։ Այս կապակցութեամբ Նորին Սրբութիւնը գոհունակութեամբ անդրադարձաւ հոգելոյս Յովհաննէս Պօղոս Բ. եւ Ֆրանսիսքոս Ա. սրբազան քահանայապետներու Հայաստան այցելութիւններուն, որոնք կը վկայեն քրիստոնէութիւնը իբրեւ պետական կրօն առաջին ընդունած ժողովուրդի նկամամբ ջերմ սիրոյ մասին։ Վեհափառ Հայրապետը յոյս յայտնեց, թէ նորանշանակ պապական նուիրակը եւս աշխոյժ ջանքեր պիտի գործադրէ երկու եկեղեցիներու բարեկամական կապերը առաւել ամրապնդելու ուղղութեամբ։